**Király Krisztián, Assistance Group**

"Minden fénykép egy-egy memento mori. Fényképezni annyi, mint részesévé válni valaki (vagy valami) halandóságának, sebezhetőségének, változékonyságának. Minden fénykép - éppen, mert kihasítja és megdermeszti a pillanatot - az idő mindent fölemésztő kérlelhetetlenségéről tanúskodik."

Susan Sontag helyesen fogalmaz, amikor úgy véli, hogy minden egyes fénykép egy darabkát ragad ki a valóságból, de amennyire a fotó tárgya, úgy maga a fotós is áldozatául eshet ennek a "gyilkos pillanatnak", mert amennyire a valóság is sebezhető és megörökíthetővé válik, ugyanannyira a fotós is ki van téve ezeknek a "veszélyeknek." A fénykép nem csak a valóságból de a fényképészből is legalább annyira kihasít egy darabkát, ami egy életre konzerválódik a közönség, a külvilág számára. Így amikor ezen a kiállításon körbemegy a lelkes szemlélődő érdemes nem csupán azt szemügyre venni, hogy egy adott kép mit árul el a valóságról, hanem azt is hogy mit vallhat meg az alkotóról. Nem véletlen, hogy úgy tartják "a szem a lélek tükre". Azt hiszem ennek a kiállításnak különösen erre a mottóra kellene épülnie,

hiszen minden egyes fénykép, egy-egy személyes, egyéni önreflexió minden egyes amatőr fotóművészről. Így azzal bocsátanám az egybegyűlteket körútjukra, hogy ne csak a fényképet lássák, hanem a tükröt is amely felfedhet új, ismeretlen, izgalmas, különleges és igazán sajátságos egyéniségeket.